ธปท.จับตาเงินทุนไหลเข้าหวั่นกระทบเสถียรภาพศก.ไทย
ธปท.เผยจับตาดูผลกระทบเงินทุนไหลเข้าใกล้ชิด รวมถึงติดตามปัจจัยต่างๆที่อาจกระทบเสถียรภาพเศรษฐกิจ เพื่อนำไปพิจารณาดำเนินนโยบายการเงินและกำหนดดอกเบี้ยให้เหมาะสม
15 พ.ย. 2553

ธปท.เผยจับตาดูผลกระทบเงินทุนไหลเข้าใกล้ชิด รวมถึงติดตามปัจจัยต่างๆที่อาจกระทบเสถียรภาพเศรษฐกิจ เพื่อนำไปพิจารณาดำเนินนโยบายการเงินและกำหนดดอกเบี้ยให้เหมาะสม
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า ขณะนี้ธปท.กำลังติดตามปัจจัยต่างๆ ที่จะมีผลกระทบต่อการขยายตัวทางเศรษฐกิจ(จีดีพี)อย่างใกล้ชิด รวมถึงการไหลเข้าของเงินทุนจากต่างประเทศ  ที่ได้รับผลมาจากมาตรการผ่อนคลายด้านปริมาณเงินหรือ QE 2 ของธนาคารกลางสหรัฐ (เฟด) ด้วย ว่าจะมีผลกระทบต่อการเคลื่อนย้ายเงินทุนและค่าเงินบาทอย่างไร 
รวมทั้ง ติดตามดูประเด็นที่ทั่วโลกกำลังวิตก คือ มาตรการชะลอความร้อนแรงของเศรษฐกิจจีน ที่ตลาดการเงินคาดกันว่าธนาคารกลางของจีนอาจจะปรับขึ้นดอกเบี้ยนโยบายอีกครั้ง ในสัปดาห์นี้ ซึ่งอาจมีผลให้เศรษฐกิจจีนขยายตัวต่ำกว่าที่คาดการณ์ไว้ และอาจมีผลต่อภาคการส่งออกของไทยในระยะต่อไปได้ แต่ขณะนี้ยังเร็วไปที่จะประเมินผลกระทบจากเรื่องนี้ต่อเศรษฐกิจไทย
“ตอนนี้เราต้องติดตามดูปัจจัยต่างๆ ที่อาจมีผลกระทบต่อเสถียรภาพเศรษฐกิจในระยะต่อไปอย่างใกล้ชิด เพื่อจะได้นำมาพิจารณาประกอบในการดำเนินนโยบายการเงิน และนำไปพิจารณาตัดสินใจกำหนดอัตราดอกเบี้ยนโยบายในการประชุมคณะกรรมการนโยบายการเงิน (กนง.)วันที่ 1 ธ.ค.นี้ต่อไป” นายไพบูลย์กล่าว